
Marxismo-Leninismo- 
Maoismo, buong tatag nating 
pakilusin ang malawak namasa ng - 
mamamayan upang igawad ang 
pamatay na dagok sa rehimeng 
-.-. US-Estrada, palakasin ang lahat 
1e ng rebolusyonaryong pwersa at 


Inilalathala ng Komite Sentral ng Partido Komunista ng Pil 


paigtingin ang lahat ng anyo ng rebolusyonaryong 
pakikibaka. 

Bunga ng matagumpay na Ikalawang Dakilang 
Kilusang Pagwawasto, tayo ay nasa pusisyon upang 
ipatupad ang kagyat na layunin na ibagsak ang rehimen 
atisulong ang matagalang layunin na ibagsak ang buong 
naghaharing sistema ng malalaking kumprador at 
panginoong maylupa at itayo ang demokratikong sistema 
ng bayan ng mga manggagawa at magsasaka sa 
pamumuno ng Partido Komunista ng Pilipinas. 

Iginagawad natin ngayon ang pinakamataas na 
parangal kay Kasamang Armando Teng, kagawad ng 
Komite Sentral, Kawanihang Pampulitika, Komiteng 
Tagapagpaganap at kalihim ng Komisyon sa Timog 
Luzon ng Partido, na namatay kamakailan sa sakit, at sa 
lahat ng ating mga rebolusyonaryong martir at bayani. 
Atipinapaabot natin ang pinakamainit na pagpupugay 
sa lahat ng kadre at kasapi ng Partido, Pulang kumander 
at mandirigma ng Bagong Hukbong Bayan (BHB), mga 
alyado sa National Democratic Front of the Philippines 
(NDFP) at sa malawak na masa ng mamamayan para 
sa lahat ng tagumpay na nakamit sa nakaraang taon. 

Malalaki ang pagsulong na nakamit natin sa 
pagbubuo ng Partido sa ideolohiya, pulitika at 
organisasyon. Sa mahigit 100 larangang gerilya sa buong 
bansa, napalakas ng BHB ang kanyang sarili, nagpatupad 
ng reporma sa lupa at gawaing masa at nagkamit ng 
maniningning na tagumpay sa armadong pakikibaka. 
Kapwa sa kalunsuran at kanayunan, naitayo natin ang 
iba't ibang tipo ng mga organisasyong masa at nadala 
ang kilusang masa sa bago at mas mataas na antas ng 
pag-unlad. 

Mula nang maluklok sa poder noong 1998, pinatindi 
ng rehimeng US-Estrada ang pang-aapi at 
pagsasamantala sa mamamayan sa pagiging sunud- 
sunuran sa dayuhang monopolyong kapitalismo, 
pagpapalala sa pyudal at malapyudal na kundisyon at 
walang habas na burukratikong korupsyon. Ito'y 
lantarang kumilos bilang kaaway ng mamamayan sa 
kabila ng pagpupustura nitong makamahirap. 

Sukdulan ang pagkaarogante, pinutol ni Estrada ang 
negosasyong pangkapayapaan sa pagitan ng GRP at 
NDFP at nagbantang wawasakin ang rebolusyonaryong 
kilusan. Ngayong akusado siya sa mga pinakagarapal 
na krimen ng korupsyon at pandarambong, desperado 
siyang lumalaban para makapagpanatili sa pulitika. Ang 
malawak na masa ng sambayanan, kabilang ang mga 


kababayan sa ibayong dagat, ay nagngingitngit sa 
kanyang mga krimen at nananawagang patalsikin siya sa 
poder. May isang malawak na nagkakaisang prente na 
lubos na nagbukod sa kanya at kanyang pangkatin at 
may kakayahan itong patalsikin siya sa poder. 

Ang rehimeng US-Estrada ay nasa bingit ng 
kamatayang pampulitika samantalang ang 
rebolusyonaryong kilusang masa ay masiglang 
sumusulong. Ang Partido ay gumaganap ng susing papel 
sa pagpapakilos sa malawak na masa ng sambayanan at 
sa paggawad ng pamatay na dagok sa rehimen. Ang 
mamamayan ay nasa proseso ngayon ng pagbabaon ng 
isa pang reaksyunaryong rehimen sa basurahan ng 
kasaysayan. 


I. ANG PANANAGUTAN NG REHIMENG ESTRADA 
AT NG BUONG NAGHAHARING SISTEMA 

Ang rehimeng Estrada ay kapwa produkto at paglala 
ng nagpapatuloy na krisis ng bulok na naghaharing 
sistema. Isang nagdudumilat na katibayan ng bulok at 
naaagnas na katangian ng sistema na ang isang katulad 
ni Estrada ay naging pangulo ng neokolonyal na republika. 
Pinagsasanib niya ang kasakiman ng mga imperyalista, 
ang pinakamasahol sa mga lokal na reaksyunaryo at mga 
sindikatong kriminal. 

Pagkatapos ng krisis sa pinansya at ekonomya ng 
1997, nahalal si Estrada mula sa isang pulutong ng mga 
reaksyunaryong kandidato sa pamamagitan ng ipokritong 
pagpapalabas sa sarili bilang kampyon ng mahihirap at 
pagbatikos sa mga krimen at kahinaan ng rehimeng US- 
Ramos. Sapul sa simula ng kanyang pagkakaluklok, 
ipinakita ni Estrada ang kanyang pagmamaliit sa 
taumbayan, laluna sa naghihirap na masang anakpawis 
na manggagawa at magsasaka. 

Ibinandera niya ang pagtangkilik at 
pakikipagkaibigan ng mga Marcos, ng pinakabantog na 
mga kroni ni Marcos tulad ni Eduardo Cojuangco at 
Lucio Tan at ng mga kriminal na gangster tulad ni Atong 
Ang. Pinagtibay niya ang mga idiniktang patakaran ng 
IME, World Bank at WTO sa isang pagbabaratilyo ng 
soberanyang pang-ekonomya at pambansang 
patrimonya. Labag sa pambansang soberanya at 
teritoryal na integridad ng Pilipinas, kanyang inilusot sa 
Senado ang ratipikasyon ng Visiting Forces Agreement. 

Hindi pa man nangangalahati ang kanyang anim na 
taong panunungkulan, siya ay na-impeach na ng 
Kongreso at ngayon ay nakasalang sa paglilitis sa Senado 

dahil sa garapalang panunuhol, katiwalian at 
burukratikong korupsyon, pagkakanulo sa tiwala ng 
bayan at paglabag sa konstitusyon ng 1987. 
Nagngingitngit ang taumbayan at nagsasagawa ng mga 
pambansang aksyong masa para patalsikin siya o 
pwersahin siyang magresayn. Ang kasunduan sa 
malawak na nagkakaisang prente ng mga 
organisadong pwersa ay patalsikin siya mula sa 
kapangyarihan dahil sa imoralidad, korupsyon, 
kawalang-kakayahan at panunupil. 

Tama lamang na magpokus sa 
pananagutan ni Estrada at ng kanyang 
naghaharing BB pangkatin at sa 
pangangailangang ibagsak sila. Pero hindi 
natin kinakaligtaan na ang buong naghaharing 
sistema ay lalupang naging mapagsamantala 
at mapang-api dahil sa patakaran sa 
“malayang pamilihan” na idinidikta ng mga 
imperyalistang kumpanya, bangko at multilateral na 
ahensyang tulad ng IMF, World Bank at WTO. Pinabilis 
at pinalala ng mga ito ang pagpiga ng tubo ng mga 
imperyalista, ang pyudal at malapyudal na akumulasyon 
ng lupa at burukratikong katiwalian. Ito ay mabilis na 
nagresulta sa matinding paglaban ng taumbayan at sa 
pagkakahiwalay ng rehimeng Estrada. 

Ang neokolonyal na naghaharing sistema ay mas 
mabilis na binangkarote ng pagkiling sa mga patakarang 
“neoliberal” kaysa ng pagkiling sa mga patakarang 
“Keynesian” na rumurok sa panahon ng pasistang 
rehimeng Marcos sa pamamagitan ng mga tadtad-sa- 
katiwaliang public works at walang habas na dayuhang 
pangungutang. Lalong pinalala ng pagkiling sa patakarang 
“neoliberal” ang malakolonyal at malapyudal na katangian 
ng lipunan bunga ng mapandambong na pasok ng kapital 
sa pinansya, liberalisasyon ng imports, pribatisasyon ng 
pag-aaring estado at deregulasyon sa kapinsalaan ng 
bansa, paggawa at kapaligiran. 

Higit kailanman, ang ekonomya ay lalong naging 
agraryo at malapyudal. Lalupa ngayon itong nakasalig 
sa pag-eeksport ng hilaw na materyal at mababang 
halagang-dagdag na mala-manupaktura at dayuhang 
pangungutang para pinansyahan ang depisit sa kalakalan 
at pagseserbisyo ng utang. Ang pagtataguyod sa mala- 
manupakturang nakasalig-sa-import at sa pribadong 
konstruksyon at pagsalig sa komersyal na dayuhang 
pautang ay sumaid nang husto sa sistemang pampinansya 
at pang-ekonomya. Kumpara sa pag-eeksport ng 


anumang produkto, ang pag-eeksport ng mga de- 
kontratang manggagawa ay siyang nagpapasok ng 
pinakamalaking dayuhang kita. Ang kitang ito ay 
nilalamon ng mga multinasyunal na bangko at kumpanya 
at mga mapagsamantalang uri. 

Ang orasyon ng lahat ng reaksyunaryo 
ay “global na kumpetisyon”. Pero walang 
pwedeng i-eksport ang ekonomya ng 
Pilipinas kundi mga hilaw na materyal, 

mala-manupakturang reeksport at 

de-kontratang manggagawa. 
Naiipit ang mga ito ngayon ng 
pandaigdigang kalabisan sa suplay 
at tunguhing resesyunaryo. Kahit 
ang pag-eeksport ng kalalakihan at 
kababaihan ay pinakikipot ng mga 
pang-ekonomya at ligal na 
restriksyon sa ibayong dagat, dahil 
sa pangkalahatang pagtumal at krisis sa labis na 
produksyon ng pandaigdigang sistemang kapitalista. 

Dahil sa kanyang pagkiling sa patakarang 
“neoliberal” at lumalalang pagkabangkarote, ang 
malakolonyal na naghaharing sistema ay hindi man 
lamang makapangako o makapagkunwaring 
magpapatupad ng anumang mayor na proyektong 
industriyal at reporma sa lupa. Nauwi ang rehimen sa 
pagtataguyod ng mga empresa sa sugal bilang mga 
“tagapamandilang” proyekto nito. Ipinauubaya nito ang 
lahat sa tinaguriang malayang pamilihan at nauuwi ito sa 
pagmamanipula sa tantos ng interes, pagpapabigat ng 
pasaning buwis ng mamamayan at pagbibigay 
prayoridad sa malayang daloy ng kapital sa pinansya, 
pagbabayad sa utang at guguling militar kaysa sa mga 
serbisyong panlipunan. 

Ang malawak na masa ng sambayanan ay sapilitang 
pinagtitipid samantalang ang mga mapagsamantalang uri 
ay nagpapasasa sa lahat ng maluhong uri ng 
konsumerismong nakasalig-sa-import, tulad ng mga 
mansyon, matatayog na gusali, kotse at mga “high-tech” 
na produktong pangkonsumo. Pinapatay kapwa ng 
“downsizing” at pagsasara ng mga empresa ang 
trabahong regular. Di bababa sa 77% ng pwersa sa 
paggawa ang upisyal na kinikilalang walang trabahong 
regular. Sila ay kinakategorya bilang walang trabaho, 
kulang sa trabaho, kaswal at empleyado-ng-sarili. 

Bunga ng malakas na pagtutol ng malawak na masa 
ng mamamayan, nabigo ang rehimeng US-Estrada na 

amyendahan ang konstitusyong 1987 para 
alisin ang mga probisyon na nangangalaga sa 
pambansang patrimonya at naglilimita sa 
dayuhang pamumuhunan. Subalit ginamit nito 
ang Kongreso para ibigay ang pambihirang mga 
pribilehiyo sa mga imperyalistang bangko at 
empresa. Bawat tipo ng negosyo ay ibinukas sa 
mga dayuhang monopolyo. Nagkukutsabahan 
ang rehimen at mga monopolyo ng langis sa 
walang tigil na pagtataas sa presyo ng langis at 
kung gayon sa presyo ng lahat ng mga batayang produkto 
at serbisyo. 

Ang implasyon ay itinutulak ng gastos sa pagbabayad 
ng utang, depisit na paggastos, pag-iimport at korupsyon 
gayundin ng kasalatan sa mga batayang produktong 
pangkonsumo dahil sa pagbagsak ng lokal na 
produksyon. Sa ilalim ng islogan ng malayang kalakalan, 
tumutubo ang malalaking kumprador mula sa pag-timport 
at pag-eeksport ng asukal, bigas, mais at mantika, habang 
ginigipit ng importasyon ang kita ng mga magsasaka at 
manggagawang bukid at ang lokal na produksyon. 

Kapalit ng pangangayupapa ng rehimen, si Estrada 
at kanyang mga kroni ay binigyan ng mga imperyalista 
ng malaking kaluwagan sa burukratikong korupsyon at 
represyon. Pero ang mga papet ay umani ng galit ng 
IMF dahil sa paulit-ulit na paglampas sa itinakdang 
hangganan ng depisit na paggastos at gayundin sa World 
Bank dahil sa labis na katiwalian at korupsyon na 
umaabot na sa 44% ng lahat ng gastos ng gubyerno. 
Tinatangkilik ng imperyalismo ang korupsyon at kroni- 
ismo sa hanay ng kanyang mga papet pero oras na 
umalingasaw ang baho ng kanyang punong papet at 
nagiging pabigat na kaysa sa pakinabang, ang mga 
imperyalistang amo ay nakahandang maglagay ng bagong 
punong papet. 

Ang depisit sa badyet at kalakalan ay lumalaki. 
Kasabay nito, natutuyo naman ang dayuhang pautang. 
Ang pagbaba ng tantos sa interes noong unang dalawang 
taon ng rehimen ay hindi masustine. Pinabibilis ang lokal 
na pampublikong pangungutang kaya naman lumalala 
tuloy ang implasyon. Ang krisis ng lokal na naghaharing 
sistema ay mahigpit na nakatali sa lumalalang krisis sa 
labis na produksyon sa pandaigdigang sistemang 
kapitalista. May labis na produksyon ngayon ng bawat 
tipo ng produkto relatibo sa lumiliit na pandaigdigang 
pamilihan. Lumiit ang pamilihan resulta ng “neoliberal” 
na patakaran sa panggigipit sa sahod at kalagayan sa 


pamumuhay ng anakpawis. 

Maging ang mga high-tech na 
produkto para sa produksyon at 
konsumo ay matinding tinatamaan 

ngayon ng krisis sa labis na produksyon. 
Ang ganitong tipo ng produkto ang tumiyak 
sa pangunguna ng US sa pandaigdigang 
ekonomyang kapitalista sa kabuuan ng 

huling dekada at umakit ng dayuhang 
pamumuhunan sa US. Ngayon, ang 
pagputok ng bula ng “bagong ekonomya” ng US 
(pinalobong halaga ng mga ari-arian, pag-unlad na 
nakatuntong sa pagbabawas ng empleyado at sobrang 
pagtaya sa high-tech) ay maaaring magresulta sa 
pagtakas ng pamumuhunang Europeo at Hapon mula sa 
US at sa walang katulad na krisis sa ekonomya at 
pinansya sa pandaigdigang saklaw. 

Sa Pilipinas, ang anakpawis na masang manggagawa 
at magsasaka at ang panggitnang saray ng lipunan ay 
matinding pinahihirapan ng malawak na kawalang- 
hanapbuhay, pagbagsak ng tunay na kita, implasyon, 
pagbagsak ng piso, bumibigat na pasaning buwis at 
pagkawasak ng imprastruktura at serbisyong panlipunan. 
Maging ang nakatataas at mataas-na-panggitnang mga 
uri ay umaangal sa pagtaas ng halaga ng kanilang 
marangyang pagkonsumong nakasalig-sa-import. Kaya 
naman natiskandalo sila ng kaliwa””t kanang pamamahagi 
ni Estrada ng mansyon at limousine sa kanyang 
maraming asawa. 

Ang krisis sa ekonomya ang pinagmumulan ng 
kasalukuyang krisis sa pulitika. Lalong tumindi ang alitan 
sa pagitan ng mga reaksyunaryo dahil ang kaban ng 
yaman na mapaghahatian ay labis na lumiit at sinosolo 
pa ng naghaharing pangkating Estrada. Ang pangunahing 
nabibiyayaan ng burukratang kapitalismo ay si Estrada 
mismo, si Eduardo Cojuangco, ilang negosyanteng 
Pilipino-Tsino at ang sarisaring pamilya ni Estrada. 

Kumakabig ng suhol si Estrada sa sumusunod na 
paraan: pag-iisyu ng mga permit at lisensya, 
pagdidispusisyon ng pautang ng estado, mga kontrata 
sa pagsusuplay sa reaksyunaryong gubyerno, malalaking 
kaso ng pag-iwas sa buwis, teknikal na ismagling, 
pagmamanipula sa stockmarket at distribusyon ng 
pondo sa pork barrel na kanyang sinosolo. 

Tulad ng isang hepe ng Mafia, inaangkin niya ang 
bulto ng kita mula sa hweteng, operasyon sa pangingidnap 
at lokal na pagbebenta at trapik ng pinagbabawal na 

gamot papuntang US at mga base militar ng US. Gayon 
na lamang ang personal na kaswapangan ni Estrada kayat 
ang isang susing myembro ng kanyang “midnight cabinet” 
ay humiwalay sa kanya at ibinulgar ang kanyang papel 
bilang hepeng kriminal. 

Walang kontrol at napakalantad ng korupsyon ni 
Estrada kaya naman karamihan sa mga seksyon ng 
mapagsamantalang uri ang kumukundena sa kanyang 
baluktot na moralidad at sumasama sa malawak na 
nagkakaisang prenteng kumikilos para tanggalin siya sa 
poder. Halos lahat ng mga organisasyon sa negosyo, mga 
klerikong Katoliko at Protestante at mga ulamang Islam, 
mga organisasyong sibiko at propesyunal, mga 
organisasyon ng dilawang unyon at karamihan ng mayor 
na masmidyang burges ay nanawagan na magresayn si 
Estrada. Ang mga obispo, kleriko at karaniwang 
Katoliko ay nagmomobilisa para tapatan ang suporta 
kay Estrada ng El Shaddai (isang grupong “charismatic”) 
at Iglesia ni Cristo. 

Si Cardinal Sin, dating presidente Aquino at Ramos, 
ang Lakas-NUCD at United Opposition ay malakas na 
nananawagang palitan ni bise presidente Gloria 
Macapagal-Arroyo si Estrada. Ang iba pang 
makabuluhang grupo ng mga reaksyunaryong anti- 
Estrada ay ang Council of Philippine Affairs (COPA) na 
pinamumunuan ni Jose Cojuangco, ang People's 
Consultative assembly (PCA) ni dating presidente 
Ramos, ang Kangkong Brigade (kinabibilangan ng mga 
gubernador at meyor ng Timog Katagalugan, Metro 
Manila at Gitnang Luzon) at Kompil II na pinasimulan 
ng mga maka-Heswitang “sosyal-demokrata” na sa 
katunayan ay mga Kristyanong-demokratang nabibilang 
sa mataas na uri. 

Nasa proseso ng pagkawasak ang Lapian ng 
Masang Pilipino (LAMP), ang koalisyong maka-Estrada. 
Ang mga susing lider ng LAMP sa pangunguna ng ispiker 
ng Kongreso at presidente ng Senado ay lumipat na sa 
oposisyon at nananawagan ng resignasyon ni Estrada. 
Ang mga kongresistang dating nasa LAMP ay pumanig 
na sa oposisyong kumikilos para i-impeach si Estrada. 
Hindi napigilan ng mga senador na nananatiling LAMP 
ang paglilitis sa Senado. 

Ang Laban ng Demokratikong Pilipino (LDP), na 
pinakamalaking bahagi ng LAMP, ay nakatakdang 
buung-buong humiwalay sa LAMP sa pagbagsak ni 
Estrada. Ang pinakasipsip na mga alagad ni Estrada sa 
LAMP ay ang sarili niyang Partido ng Masang Pilipino 


at ang Nationalist People's Coalition ni Eduardo 
Cojuangco. Ang mga ito ay inihihiwalay ngayon ng 
lumalakas na kilusang Estrada resayn. 

Kaiba kay Marcos, si Estrada ay walang malakas 
na kapit sa pwersang militar at pulis. Ang pinakamasugid 
niyang mga alagad na armado ay nasa Presidential Anti- 
Organized Crime Task Force (PAOCTF). Ito ang 
kanyang Gestapo sa pamumuno ng kanyang hepeng 
birador na si Gen. Panfilo Lacson. Ito ang 
pinakapinapaburang armadong ahensya na may malaking 
pondo sa intelihensya na di na-aawdit. Tinatamasa nito 
ang lisensya sa walang habas na pagpatay at kumikilos 
bilang tagapagkoordina ng mga kriminal na sindikato. 

May matinding away sa pagitan ng pangkating 
Lacson ng PAOCTTF at regular na pwersa ng pulis at 
militar. Ang mga isyu ay kinatatampukan ng 
pagmomonopolyo ng PAOCTEF ng kita sa proteksyon, 
pagkabig ng pinakamalaking hati ng pondo sa 
intelihensya, paboritismo sa promosyon, pakikialam ni 
Lacson maging sa promosyong militar, ang kita sa mga 
kontrata sa pagsusuplay at naaantalang pasahod sa mga 
karaniwang tauhan labas ng PAOCTF. 

Lumitaw ang Federation of Retired Commissioned 
and Enlisted Soldiers (FORCES) 
at ilang lihim na grupo ng mga 
upisyal ng pulis at militar sa 
aktibong serbisyo para 
manawagan ng pagreresayn ni 
Estrada. Hinihimok nila ang 
mga upisyal ng pulis at militar 
sa aktibong serbisyo na iatras 
ang kanilang suporta kay Estrada at 
igalang ang karapatan ng taumbayan na 
magtipun-tipon. May malaking bilang ng mga 
upisyal ng pulis at militar na higit na 
nagpapakita ng kanilang oposisyon kay Estrada at 
General Lacson at sila ay nakapusisyon para 
nyutralisahin ang dalawa. 

Matagal nang ipinananawagan ng BAYAN ang 
pagpapatalsik kay Estrada bago pa man sa mga 
reaksyunaryong anti-Estrada. Ito ang pinakamabigat na 
ligal na demokratikong koalisyon ng mga makabayan at 
progresibong pwersa ng uring manggagawa, magsasaka 
at petiburgesyang lunsod na umaalinsunod sa linya ng 
pakikibaka para sa pambansang kalayaan at 
demokrasya. Ito ang pinakamulat, pinakamilitante at 
pinakamaaasahang pwersa sa malawak na nagkakaisang 

prente sa pagpapatalsik sa naghaharing pangkating 
Estrada. 

Pasok sa BAYAN ang mga sektoral na alyansa at 
organisasyong pangunahing kinabibilangan ng masang 
anakpawis tulad ng Kilusang Mayo Uno (manggagawa), 
COURAGE (mga empleyado ng gubyerno), Kilusang 
Magbubukid ng Pilipinas (magsasaka), PAMALAKAYA 
(mangingisda), Kadamay (maralitang-lunsod), 
GABRIELA (kababaihan) at Anakbayan (kabataan). 
Pasok din dito ang mga pormasyon ng petiburgesyang 
lunsod tulad ng League of Filipino Students (LFS), 
Alliance of Concerned Teachers (ACT), CONTEND 
(mga guro sa unibersidad at kolehiyo), KARAPATAN 
(karapatang-tao), Promotion of Church People's 
Response (PCPR) at marami pang sektoral na alyansa 
at organisasyong propesyunal at nakabatay-sa-isyu. 

Saklaw ng BAYAN ang mga pwersang Kaliwa at 
Panggitna na umaalinsunod sa pambansa-demokratikong 
linya. Sa malawak na nagkakaisang prente, 
nakikipagtulungan din ito sa mga manggagawa, 
magsasaka at panggitnang sektor na di organisado 
o nabibilang sa mga organisasyon at institusyong 
may pamunuang nabibilang sa Gitna o Kanan sa 
ideolohiya at pulitika. 

Ang malawak na nagkakaisang prente ay 
binubuo ng Kaliwa, Gitna at Kanan na anti- 
Estrada. Ito ay isang buhaghag na alyansang 
binibigkis ng iisang layunin na patalsikin si Estrada. 
Naging mas madali para sa Kaliwa at Gitna na 
makipagkaisa sa mga pwersa ng Kanan, na malinaw na 
reaksyunaryo pero anti-Estrada, kaysa sa ilang maliliit 
na grupong umaastang Kaliwa pero nagtatangkang ilihis 
ang konsentradong bira kay Estrada at sabotahiin ang 
malawak na nagkakaisang prente. 

Ang Sanlakas at iba pang maliliit na grupong 
Trotskyista ay kumikilos ayon sa instruksyon ng eksperto 
sa psywar ng militar (ng Intelligence Service ng AFP sa 
partikular) para ilako ang linyang “resign all” para sagipin 
si Estrada. Sa kaso naman ng Akbayan, ang ilan sa mga 
lider nito ay mga loyalista ng rehimeng Estrada, habang 
ang iba naman ay nananawagan ng pag-i-impeach o 
pagreresayn ni Estrada. Ang Sanlakas at Akbayan ay 
bumabangga sa malawak na nagkakaisang prente at kung 
gayon ay inihihiwalay ang sarili sa kilusang masa. 
Natagpuan ng mga taksil ang kanilang pampulitikang 
libingan sa ilalim ng rehimeng US-Estrada. 

Ang mga buhong na katulad nina Horacio Morales 


at Edicio de la Torre, na nangungunang tauhan kapwa 
ng Akbayan at JEEP ni Estrada, ay kabilang sa mga 
punong ahente sa psywar ng rehimeng Estrada. Sila ang 
may pakana salinya na dapat diumanong mapawalansala 
si Estrada tulad ng mga “subersibo” sa panahon ng 
rehimeng Marcos sa bisa ng mga “teknikalidad” at hindi 
raw dapat bumagsak ang rehimen dahil hindi naman ito 
mapanupil. 

Ang rehimeng US-Estrada ay kapwa tiwali at 
mapanupil. Ginagamit nito ang militar, pulisya, mga 
pwersang paramilitar at pribadong armadong pangkat 
para ipatupad ang anti-manggagawang patakaran, 
pagkaitan ang masang magsasaka at pambansang 
minorya ng kanilang lupa at dahasin ang mga aksyong 
protesta ng masa. Pinatitindi nito ang mga kampanyang 
militar ng pagsupil laban sa rebolusyonaryong baseng 
masa at pwersa ng Partido Komunista ng Pilipinas at 
Moro Islamic Liberation Front (MILF). 

Sa nakaraang taon, sa ilalilm ng “Oplan 
Makabayan” at ibang kaugnay na kampanya, 
naglunsad ang rehimen ng malawakang 
kampanyang militar ng pagsupil laban sa mga 
rebolusyonaryong pwersa sa buong 
kapuluan, na nagdidiin sa tatlo 
hanggang limang rehiyon sa 
bawat panahon. Nagsagawa ito 
ng malawakang paglusob sa mga 
kampo at erya ng MILF sa bigong 
pagtatangkang manulsol ng 
sobinismong Kristyano, magpakita ng 
lakas at ibaling ang atensyon ng publiko 
mula sa mga iskandalo at korupsyon. 

Subalit ang BHB ay matagumpay na nakapaglunsad 
ng maningning na mga taktikal na opensiba laban sa 
mahihinang bahagi ng kaaway habang maalam na 
umiiwas sa mas malakas na pwersa ng kaaway. Ang 
hukbo ng MILF ay nagpapatupad na rin ng 
pakikidigmang gerilya at nagbibigay ng maririing dagok 
sa kaaway. 

Ang malakihang gastos sa kagamitan at operasyon 
ng militar at pulisya ay pumapatong sa burukratikong 
korupsyon at nagbubunga ng di-makayanang depisit na 
paggastos. Ang walang habas na paggastos militar, 
pagwasak sa kabuhayan at ari-arian at malawakang 
pagpapalikas sa mahigit isang milyong mamamayan ay 
pumipinsala nang malaki sa ekonomya. Kung kayat ang 
pagbabayad sa sahod ng karaniwang mga empleyado 

ng gubyerno at tropa ay nabinbin nang maraming buwan. 

Lubhang demoralisado ang militar, pulisya at 
pwersang paramilitar ng kaaway dulot ng korupsyon ng 
rehimeng Estrada, ng pagdausdos ng halaga ng kanilang 
sahod, ng pagod mula sa walang tigil ngunit bigong mga 
operasyong kontra-rebolusyonaryo, ng paparaming 
pagsamsam ng armas mula sa kanila ng mga 
rebolusyonaryo, at ng mabibigat na pinsalang pinalalasap 
sa kanila ng mga taktikal na opensiba ng Bagong 
Hukbong Bayan at hukbo ng MILF. 

Ang masang anakpawis ng manggagawa at 
magsasaka, ang panggitnang saray panlipunan at ang 
kalakhang bahagi ng mga mapagsamantalang uri ay pabor 
sa pagpapatalsik sa poder sa naghaharing pangkating 
Estrada. Maging ang mga among imperyalista ay 
nagpahiwatig na naubusan na ng silbi ang pangkatin. 
Tapos na ang naghaharing pangkating Estrada. Wala na 
itong paraang makaalpas mula sa pagkakahiwalay sa 
harap ng patuloy na lumalalang krisis ng naghaharing 
sistema. Nakakaharap ngayon ng mga rebolusyonaryong 
pwersa at masa ang malalaking oportunidad upang 
magpalakas at umani ng mas malalaking tagumpay. 


II. ANG MAHIGPIT NA TUNGKULING IBAGSAK 
ANG REHIMENG ESTRADA 

Matatag at militanteng itinataguyod ng Partido, 
Bagong Hukbong Bayan at rebolusyonaryong masa ang 
bagong demokratikong rebolusyon sa pamamagitan ng 
matagalang digmang bayan kasabay ng pakikipag- 
ugnayan sa malawak na nagkakaisang prente at kilusang 
masang lumitaw para saispesipiko at kagyat na layuning 
patalsikin sa kapangyarihan ang naghaharing pangkating 
Estrada. 

Habang abala ang mga reaksyunaryo 
sa kanilang mga alitan at tunggalian para 
sa pampulitikang kapangyarihan at 
habang sumusulong ang malawak na 
nagkakaisang prente para tanggalin si 
Estrada sa kapangyarihan, mapabibilis ` 
ng rebolusyonaryong pwersa ng 
mamamayan ang kanilang gawaing 
masa sa kayununan at kalunsuran at 
maisasagawa ang solidong pag-oorganisa 
ng masa sa gitna ng rumaragasang kilusang 
masa para sa pagpapatalsik kay Estrada. 

Pinadudulas ng malawak na 
nagkakaisang prente ang gawain ng mga 


rebolusyonaryong pwersang pukawin, organisahin at 
pakilusin ang masa ng mamamayan nang milyun-milyon. 
Makikinabang sa patakaran ng nagkakaisang prente ng 
Partido ang ligal na kilusang demokratiko at maging ang 
armadong rebolusyonaryong kilusan. 

Habang ang malawak na kilusang masa ay 
dumadaluyong sa buong bansa at ang kaaway naman 
ay napipilitang pangalagaan ang sarili sa pamamagitan 
ng pagtitipon ng mas maraming tropa sa kalunsuran, 
maaaring samantalahin ng Bagong Hukbong Bayan ang 
pagbabawas ng tropa ng kaaway sa kanayunan para 
paigtingin ang mga taktikal na opensiba. 

Ang pagtitipon ng malawak na nagkakaisang prente 
ng mga pwersa laban sa pinakamakitid na target---ang 
kasalukuyang naghaharing pangkatin--ay hindi 
nangangahulugan ng pagbabago ng programa ng bagong 
demokratikong rebolusyon at ng istratehikong linya ng 
matagalang digmang bayan. Ito'y nangangahulugan 
lamang ng pagpapabilis ng kumpas ng mga protestang 
masa at rebolusyonaryong paglaban na magagamit ng 
mga rebolusyonaryong pwersa para lalo itong lumakas 
at umabante. 

Nagpupunyagi ang Partido na ipatupad ang 
pamumuno nito at mapanatili ang kasarinlan at inisyatiba 
nito sa pamamagitan ng pagpapatupad ng 
pangmatagalang programa ng bagong demokratikong 
rebolusyon kahit pa ito ay nakikipagtulungan sa malawak 
na hanay ng mga alyado para ipatupad ang mahigpit na 
tungkuling patalsikin sa poder ang naghaharing 
pangkating Estrada. Ang pagbugso ng ligal na kilusang 
masa ay tumutulong sa pagpapaigting ng armadong 
pakikibaka na siyang pangunahing anyo ng pakikibaka. 

Habang pinananatili ang kanyang kasarinlan 
atinisyatiba, walang-tigil na pinalalaganap ng 
Partido ang linya ng bagong demokratikong 
rebolusyon laban sa imperyalismo, pyudalismo 
at burukratang kapitalismo, pinalalawak at 
pinalalalim ang rebolusyonaryong baseng masa, 
pinaiigting ang digmang bayan batay sa 
kapasidad at hinihimok ang mga makabayan 
at progresibong pwersa saligal na kilusang masa 

na kagyat na pakilusin ang milyun-milyong 
mamamayan. 
Ang rebolusyonaryong pwersa ay may malinaw 
na pag-unawa sa kagyat at pangmatagalang layunin 
ng kilusang masa. Walang kalituhan sa kanilang hanay 
kung anong moda ng pagkilos ang nararapat sa 

kalunsuran at sa kanayunan. Ang mga “Kaliwa” at ang 
Kanang oportunistang nasa mataas na pusisyon at 
naghasik ng kaguluhan sa loob ng Partido noong mga 
taong 1980 ay matagal nang lumayas at pumanig sa 
kaaway. 

Ang mga “Kaliwang” oportunista ay nag-ilusyon na 
kaya nilang pabagsakin ang buong naghaharing sistema 
kasabay ng naghaharing pangkating Marcos sa 
pamamagitan ng insureksyon sa kalunsuran o 
magkasabay na militarismo sa kanayunan at insureksyon 
sa kalunsuran. Sila ngayon ay mga lantarang ahente sa 
psywar at paniniktik ng kaaway tulad nina Romulo 
Kintanar, Arturo Tabara at Benjamin de Vera. Samantala, 
sina Filemon Lagman at iba pang Trotskyista ay patuloy 
na nagpapanggap na mas “Kaliwa” kaysa sa Kaliwa sa 
pamamagitan ng pananawagan sa kagyat na pagbibitiw 
ng lahat ng reaksyunaryong upisyal sa kanilang inutil na 
pagtatangkang hatiin ang malawak na nagkakaisang 
prente at ilihis ang konsentradong banat sa 
naghaharing pangkating Estrada. 

Ang matagal nang mga Kanang oportunista sa 
nakaraan tulad nina Horacio Morales at Edicio de 
la Torre ay walang kahihiyang lumulublob sa 
burukratikong korupsyon kasama ng kanilang 
“populistang” idolong si Estrada at kabilang sila sa mga 
pinakaaktibong ahenteng psywar ng rehimen na 
lumalaban sa malawak na nagkakaisang prente at sa 
malawak na kilusang masa. Si Morales ang 
pinakapusakal na kakutsaba ni Estrada at Eduardo 
Cojuangco sa pagnanakaw mula sa mga magsasaka sa 
nyugan ng pondo mula sa coconut levy at sa 
pagbabandila bilang reporma sa lupa ng korporatibong 
pangangamkam ng lupa ni Cojuangco. 

Ang mga rebolusyonaryong pwersa at mamamayan, 
sa ilalim ng pamumuno ng Partido, ay may malinaw na 
gagap sa kasalukuyang balanse ng pwersa sa pagitan ng 
armadong rebolusyon at ng armadong kontra- 
rebolusyon. Wala silang anumang oportunistang ilusyon 
na ang kilusan sa pagpapatalsik kay Estrada ay 
magbibigay sa kanila ng pagkakataong maagaw ang 
kapangyarihan mula sa mga reaksyunaryo o makibahagi 
sa kapangyarihan bilang kagyat na resulta ng katuparan 
ng kasalukuyang pagsisikap na patalsikin si Estrada. 

Mulat sila na hindi pa nila maibabagsak ang buong 
naghaharing sistema ngunit maaari nilang samantalahin 
ang krisis ng naghaharing sistema at ang pagkakahati ng 
mga reaksyunaryo, ibagsak at parusahan ang 


kasalukuyang naghaharing pangkatin at palakasin ang 
kanilang hanay nang sa gayon ay humakbang pasulong 
sa bagong demokratikong rebolusyon. 

Sa pagpupursigeng nagkakaisang prente sa anumang 
panahon, itinutuon ng Partido ang pinakamalawak na 
hanay ng mga pwersa laban sa pinakamasahol na 
reaksyunaryong nasa kapangyarihan bilang pinakamakitid 
na target. Sa paglaban at paggapi ng magkakasunod na 
kaaway, lumalakas at umaabante ang Partido hanggang 
sa panahong kaya na nitong ibagsak ang buong 
naghaharing sistema. 

Upang ibagsak ang buong naghaharing sistema, 
kinakailangang baliin ang gulugod ng armadong pwersa 
ng kaaway sa kanayunan at durugin ang makinaryang 
burukratiko at militar ng reaksyunaryong estado. Upang 
ibagsak ang naghaharing pangkating Estrada sa 
partikular, posibleng maisagawa ito ng malawak na 
nagkakaisang prente at kilusang masang ligal tulad ng 

nangyari kay Marcos noong 1986. 
“Kaliwang” oportunismo ang mag-ilusyon na 
ang pangmatagalang layuning ibagsak ang 
naghaharing sistema ay makakamit sa 
proseso ng pagkakamit ng kagyat na 
layuning ibagsak ang naghaharing 
pangkating Estrada. Sa kabilang banda, 
Kanang oportunismo ang paglimot sa 
pangmatagalang layuning ibagsak ang 
naghaharing sistema at pagsusuko ng 
kasarinlan at inisyatiba ng Partido sa malawak na 
nagkakaisang prente. 

Dapat nating buong pagsikapan na panatilihin at 
palakasin ang malawak na nagkakaisang prente para 
patalsikin ang naghaharing pangkating Estrada o 
pwersahin itong magbitiw. Ngunit habang itinataguyod 
nila ang malawak na nagkakaisang prente, dapat 
kundenahin ng ligal na makabayan at progresibong 
pwersa ang batayang mga suliranin ng malakolonyal at 
malapyudal na naghaharing sistema at iharap ang mga 
pambansa at demokratikong kahilingan ng mamamayan. 

Sa kasalukuyang katayuan ng malawak na 
nagkakaisang prente, laluna sa ligal na larangan, ito ay 
nagbubukod sa rehimeng Estrada at may mataas na 
potensyal ito para ibagsak ang rehimen sa pamamagitan 
ng mapayapa, malakihan at militanteng aksyong masa 
sa buong bansa hanggang ang mga ito ay humantong sa 
pagkubkob sa palasyo ng pangulo ng hindi bababa sa 
isang milyong mamamayan hanggang magbitiw si Estrada. 

Kasama sa mga susing pwersa para maisakatuparan ang 
ganitong higanteng mobilisasyon ang BAYAN, Estrada 
Resign Movement, Simbahang Katoliko, United 
Opposition, COPA, PCA, Kangkong Brigade at 
Kompil II. 

Ang rurok na aktibidad ng pagkubkob ng hindi 
bababa sa isang milyong mamamayan sa palasyo ng 
pangulo at mga operasyong pamparalisa ng sistema ay 
dapat maging kasinlaki ng pag-aalsang 1986 na 
nagpabagsak sa pasistang rehimeng Marcos. Dapat din 
nitong lampasan ang huwad na “prayer rally” ng El 
Shaddai at Iglesia ni Cristo kamakailan para suportahan 
si Estrada. 


Sa pagpapanatili at pagpapalakas ng malawak na 
nagkakaisang prente, dapat nating mulat na ipatupad ang 
rebolusyonarong makauring linya na kinabibilangan ng 
sumusunod: 


Dapat hawakan ng uring manggagawa ang 

pamumuno sa pamamagitan ng Partido Komunista 
ng Pilipinas. Ang lihim na Partido ay dapat magpatupad 
ng pamumuno sa pamamagitan ng paggamit ng tamang 
pamamaraan at estilo, laluna sa kalunsuran. 


Dapat palakasin ang batayang alyansa ng uring 

manggagawa at magsasaka. Dapat palakasin ng 
kilusang masa ang kilusang unyon sa kalunsuran at ang 
armadong rebolusyon sa kanayunan. 


Dapat lubos na patingkarin ng alyansa ng mga 

progresibong pwersa ang pwersa ng petiburgesya 
sa kalunsuran. Dapat pang mas higit na paunlarin ng 
kilusang masa ang pampulitikang edukasyon, 
organisasyon at mobilisasyon ng petiburgesya sa 
kalunsuran kaalinsabay ng masang anakpawis. 


Dapat lubos na patingkarin ng alyansa ng mga 

positibong pwersa ang mga pwersa ng panggitnang 
burgesya. Maliit lamang ang bilang ng panggitnang 
burgesya ngunit kailangang himukin silang suportahan ang 
kilusang masa. 


Dapat itaguyod ang pansamantalang pakikipag- 

alyansa sa mga reaksyunaryong anti-Estrada, kahit 
pa ang mga alyadong tulad nila ay hindi matatag at hindi 
maaasahan. Ang pakikipag-alyansa sa kanila ay 
nagmumula sa mga kontradiksyon sa hanay ng mga 
reaksyunaryo. Ito ay nagpapabilis sa pakakahiwalay ng 
kaaway at nagluluwal ng makabuluhang tuwiran at di- 


tuwirang suporta sa kilusang masa. 


Batay sa tagumpay sa limang punto sa itaas, lubos 

nating maihihiwalay ang naghaharing pangkating 
Estrada bilang kaaway at maibabagsak ito. Sa proseso, 
lalakas at aabante ang rebolusyonaryong kilusan at 
mamamayan. 


Sa malawak na nagkakaisang prente para ibagsak 
ang rehimeng Estrada, kabilang sa Kaliwa ang mga 
batayang organisasyong masa, sektoral at multisektoral 
na mga alyansang tunay na nagtataguyod ng mga 
karapatan, interes at mithiin ng uring manggagawa, 
magsasaka at petiburgesya sa kalunsuran. Ang mga ito 
ang batayang pwersa ng pambansa-demokratikong 
kilusan. 

Ang Panggitna ay kinabibilangan ng mga pwersang 
petiburges sa pangkalahatan at ng panggitnang burgesya 
na nagnanais ng reporma sa loob ng naghaharing sistema 
para sa kanilang “panggitnang-uring” interes at sa ngalan 
ng mamamayan. Kritikal sila sa masasamang aspeto ng 
sistemang panlipunan ng malaking kumprador at 
panginoong maylupa ngunit kapos sa rebolusyonaryong 
paninindigan para ibagsak ang naghaharing sistema at 
itayo ang demokratikong sistemang bayan. 

Ang anti-Estradang Kanan ay kinabibilangan ng mga 
pwersang kumakatawan sa mga reaksyunaryong uring 
malaking kumprador at panginoong maylupa, nagtuturing 
kay Estrada bilang isang di-mabatang pasanin para sa 
naghaharing sistema at nagnanais na palitan siya para 
mapalakas ang naghaharing sistema. Maaaring mapanatili 
sa malawak na nagkakaisang prente ang mga pwersang 
ito habang hindi nalulutas ang kontradiksyon nila sa 
naghaharing pangkating Estrada na magaganap lamang 
sa pagpapatalsik sa huli. 


Ang pakana ni Estrada para manatili sa 
kapangyarihan ay kinabibilangan ng mga sumusunod: 


1.Anti-komunistang isterya, pananakot at pang-iintriga 
para hatiin ang malawak na nagkakaisang prente at 
kilusang masa at paggamit ng kapangyarihan at mga 
rekurso ng kanyang pusisyon laban sa kilusang masa. 


2. Pagkontrol sa di-kukulangin sa walong senador sa 
pamamagitan ng pagbibigay ng mga pabor, suhol at 
pondo ng pork barrel at pagngangawa na ang paglilitis 
sa Senado ang tanging “prosesong konstitusyonal” na 
nararapat humarap sa mga kaso laban sa kanya. 

3. Pandaraya sa eleksyon ng Mayo 14, 2001 matapos 
makuha sa Senado ang pagpapawalang-sala sa kanya o 
mapigilan itong gumawa ng hatol bago ang kampanya 
para sa eleksyong 2001. 


May pangkalahatang konsensus sa malawak na 
nagkakaisang prente na maaari at dapat patalsikin si 
Estrada mula sa kapangyarihan sa pamamagitan ng mga 
aksyong masa sa buong kapuluan na magreresulta sa 
pagkubkob sa palasyo ng pangulo hanggang sa magbitiw 
si Estrada. Ngunit may ilang espesyal na grupo sa hanay 
ng mga Kanang anti-Estrada na may malakas na ilusyon 
na mapapatalsik si Estrada nang walang pagkubkob ng 
masa sa palasyo o na siya ay mahahatulang nagkasala 
ng Senado. 

Ang mga salik para sa kombiksyon ni Estrada ng 
kinakailangang dalawang-katlo ng mayorya ng Senado 
ay kinabibilangan ng sumusunod: ang bisa ng lumalawak 
na aksyong masa, ang lakas ng ebidensya at payo ng 
mga tauhan ng US sa mga senador na bitiwan na si 
Estrada. Kaalinsabay nito, kabilang sa mga salik para 
sa di pagkakaroon ng hatol ng pagkakasala o 
pagpapawalang-sala pa nga ay ang pagpapatagal ng 
paglilitis hanggang sa maabutan ito ng panahon ng 
pangangampanya sa eleksyon, ang suhol mula kina 
Estrada at Eduardo Cojuangco, ang pagbawi ni Bush 
ng kasalukuyang pusisyon ng US at ang huwad na 
pangako ni Estrada sa mga senador na magbibitiw siya 
kung siya'y mapapawalang-sala o matapos ang eleksyon 
kapag matalo ang kanyang mga kandidato sa Senado. 

Napakabigat at di-mapasusubalian ang ebidensyang 
naiharap na sa paglilitis sa Senado laban kay Estrada. 
Sapat na sapat na ito para mahatulan siyang maysala sa 
suhol at katiwalian at kabulukan. Ang pinakamabigat na 
ebidensya laban sa kanya ay ang mga testimonya nina 
Gob. Chavit Singson, bise presidente ng bangko na si 
Clarissa Ocampo at iba pang testigo at kaugnay na mga 
dokumento ng bangko. Napatunayan nang walang 
pasubali na ginagamit ni Estrada ang alyas na Jose 
Velarde para magkamal ng nakaw at aregluhin ito sa 
mga transaksyon sa bangko. 

Wala pa ring katiyakan na mahahatulang maysala si 
Estrada. Kung hindi siya mapapawalang-sala ng kanyang 
masusugid na tagasunod sa Senado bago magsimula ang 
panahon ng pangangampanya sa eleksyon, maaaring 
patagalin ng kanyang abugado ang paglilitis hanggang sa 
masapawan na ito ng nabanggit na panahon. Anumang 
paghupa ng kilusang masa laban kay Estrada ay tiyak na 


magbibigay daan sa 
pananatili ni Estrada sa 
kapangyarihan at 
mahahayaan siyang 
makaganti saiba't ibang 
pwersang kabilang sa 
malawak na 
nagkakaisang prente, 
laluna pagkatapos ng eleksyong 2001. 

Upang matiyak ang pagpapatalsik kay Estrada sa 
kapangyarihan, sa loob ng unang kwarto ng 2001, ang 
kilusang masa alinsunod sa malawak na nagkakaisang 
prente laban sa kanya ay di dapat maglubay at sa halip 
ay magpaigting pa. Dapat magkaroon ng malahiganteng 
aksyong masa para magbigay babala sa Senado na ang 
pagpapawalang-sala kay Estrada o ang pag-iwas 
magdesisyon bago ang simula ng panahon para sa 
kampanyang elektoral ay mag-uudyok ng mas malalaki 
at mas militanteng aksyong masa kaysa nakaraan laban 
sa rehimen at sa lumiliit na bilang ng mga sumusuporta 
dito. 

Kung hindi mahahatulan ng Senado ng pagkakasala 
si Estrada, dapat magsagawa ng mga aksyong masang 
tulad ng nagpabagsak sa rehimeng Marcos. Dapat nating 
tandaan na napatalsik si Marcos sa kabila ng kanyang 
paggigiit na siya ang nanalo sa snap presidential election 
ng 1986. Malamang na manakot si Estrada na gagamit 
ng pwersa sa kanyang desperadong pagnanais na pigilin 
at hatiin ang malawak na nagkakaisang prente habang 
kanyang minamanipula ang resulta ng eleksyong 2001 
para “maibangon ang sarili”. 

Dapat panatilihin ng Kaliwa ang kanyang kasarinlan 
at inisyatiba, samantalahin ang krisis ng naghaharing 
sistema, himukin ang mga Panggitna sa mga aksyong 
masa at panatilihin ang kooperasyon ng Kanang anti- 
Estrada. Tama lamang na nagsagawa ng komun na mga 
pagkakasundo ang mga pwersa ng pambansa- 
demokratikong kilusan sa ibang pwersa at nagbigay ng 
katiyakan na patuloy na magiging mapayapa at higit na 
lalawak at magiging militante ang mga aksyong masa. 

Paulit-ulit na ipinahayag ng Partido na alinsunod sa 
sarili nitong linya, hindi ito magdedeploy ng mga yunit ng 
Bagong Hukbong Bayan para sumama sa mga ligal na 
aksyong masa sa kalunsuran dahil ang nararapat na papel 
ng BHB ay paigtingin ang mga armadong taktikal na 
opensiba sa kanayunan. Ang mga aktibo at retiradong 
upisyal ng militar at pulis ay nanawagan din para sa 

pagbibitiw ni Estrada at nagdeklara na irerespeto nila 
ang karapatan ng mamamayang magtipon at 
magpahayag. Posible, kung gayon, tulad ng mga huling 
araw ng pasistang rehimeng Marcos, na mapigilan ang 
naghaharing pangkating Estrada na gamitin ang pwersang 
militar at pulis laban sa umaalsang masa. 

Posible ring sunud-sunod na manawagan kay 
Estrada ang mga delegasyon ng dayuhang nagpapautang 
at ang mga aktibong heneral na ito ay magbitiw. 
Matatandaan natin kamakailan lamang na si Suharto ay 
mapayapang bumaba sa poder sa ganitong paraan. 
Umaasa ang naghaharing pangkating Estrada na sasagipin 
ito ng bagong halal na pangulo ng US. Nakakalimutan 
nito na mula pa ng panahon ng Republikanong 
administrasyon ni Reagan, ang mga papet ay napapatalsik 
sa pamamagitan ng paghihigpit sa pagpapautang at sa 
ultimong babala ng pagpapatalsik na idinaraan sa mga 
lokal na delegasyong militar. 

Kahit nariyan ang posibilidad ng mapayapang 
pagpapatalsik kay Estrada, nananatili rin ang posibilidad 
na ang mga loyalistang Estrada sa militar at pulis, sa 
pamumuno ni Gen. Panfilo Lacson, ay maghahasik ng 
terorismo sa mga susing pwersa o elemento na kabilang 
sa malawak na nagkakaisang prente, guluhin at atakihin 
ang mga aksyong masao higit pa, magkudeta laluna laban 
kay bise presidente Macapagal-Arroyo. 

Kaugnay nito, makatarungan lamang na magsagawa 
ng mga kontra-hakbang ang FORCES at mga lihim na 
grupo ng mga aktibong tauhang militar at pulis laban sa 
mga sagadsaring maka-Estrada. Kahit hindi magsagawa 
ng kudeta para itayo ang isang hunta-militar o militar- 
sibilyan, maaari nilang tiktikan, ihiwalay at arestuhin ang 
mga loyalistang Estrada sa kanilang mga kriminal na 
aksyon. 

Kung gumamit ng dahas ang rehimeng Estrada laban 
sa mga di-armadong masang nagsasagawa ng kanilang 
demokratikong karapatan na magtipon, ang Partido, 
BHB at NDFP ay handang saluhin ang mga mapipilitang 
magtago, paigtingin ang digmang bayan at isagawa ang 
ilang taktikal na opensiba na malinaw na magpapatunay 
ng kainutilan ng pangkating Estrada na mamahala. 

Ang mas marahas pang pagkilos ni Estrada para 
panatilihin ang sarili sa kapangyarihan ay hindi lamang 
magpapainit sa mamamayan na maglunsad ng higit pang 
malalaki at matitinding aksyong masa kundi magbibigay- 
katwiran din sa hukbong bayan na magsagawa ng 
pagpaparusa sa pinakapusakal na mga elemento ng 


naghaharing pangkatin, laluna sa mga mandarambong 
at mga lumalabag sa karapatang-tao, saanman sila 
naroroon sa Pilipinas. 

Kung sakali ma't manatili sa kapangyarihan ang 
naghaharing pangkating Estrada lampas pa sa unang 
kwarto ng 2001, higit pang lalala ang pampulitika’ t pang- 
ekonomyang krisis ng naghaharing sistema at higit na 
susulong ang rebolusyonaryong paglaban. Ang pagputok 
ng bula ng “bagong ekonomya” ng US ay pumapalo na 
sa ekonomya ng Pilipinas. Lumpo na nga sa pagkabulgar 
ng kanyang mga krimen, si Estrada ay tiyak na hindi na 
makakapamahala sa bansa. 

Higit pang magiging perwisyo para sa mga 
imperyalista at mga lokal na reaksyunaryo na panatilihin 
si Estrada sa kapangyarihan at iwanan ang dating taktika 
na pinapalitan ang laos nang papet ng isang relatibong 
bagong papet para matakpan ang sarili nilang 
pananagutan. Higit pang paborable para sa 
rebolusyonaryong kilusan kung pananatilihin siya sa 
poder nang walang taning kaysa sa kaagad siyang 
papalitan. 


Il. MGA PROSPEK MATAPOS ANG 
PAGPAPATALSIK KAY ESTRADA 

Kapag bumagsak ang naghaharing pangkating 
Estrada, si bise presidente Gloria Macapagal-Arroyo 
ang maluluklok sa papet na pampanguluhan ayon sa 
konstitusyong 1987 ng reaksyunaryong estado. Siya ang 
magiging bagong punong kinatawang pampulitika ng mga 
lokal na mapagsamantalang uri ng malalaking kumprador 
at panginoong maylupa. 

Mulat sa lubha ng krisis ng naghaharing sistema, 
malamang na sisikapin niyang umakit ng suporta sa isang 
tipo ng konseho na may kalaparan kahit man lamang 
para makonsolida ang kanyang paghahari. Gumawa na 
siya ng mga paghahanda para rito sa pagbubuo ng 
United Opposition, pagpapanatili ng isang paa sa Lakas- 
NUCD, pag-eengganyo sa Council of Philippine Affairs, 
People's Consultative Assembly at Kompil II at 
pakikipagkonsultahan sa mga lider ng mga simbahan, 
negosyo at militar gayundin sa BAYAN at Bayan Muna. 

Mula ngayon hanggang sa pagbagsak ni Estrada, 
kung siya nga ay kagyat na babagsak, ay walang sapat 
na panahon para radikal na mabago ang timbangan ng 
lakas sa pagitan ng armadong kontra-rebolusyon at 
armadong rebolusyon o magbuo at magpalakas ng isang 
konsehong tagapamahala na tunay na maglilingkod sa 


ANG BAYAN - Disyembre 26, 2000 


11 


pambansa at demokratikong interes ng mamamayan. 

Ang mga pangako ni Macapagal-Arroyo sa ligal na 
Kaliwa sa proseso ng kilusan para alisin sa poder si 
Estrada ay liliit ang halaga para sa kanya kapag nagsimula 
na siyang sumunod sa utos ng mga imperyalista at 
maglingkod sa interes ng mga lokal na reaksyunaryo. 
Mas aasa na siya sa suporta ng Lakas-NUCD at United 
Opposition sa kanyang paghahari. 

Habang kinokonsolida ang kanyang pusisyon, 
sisikapin niyang lumikha ng klima ng malawak na suporta 
sa pamamagitan ng pagbibigay ng pabalat-bungang 
suporta sa reporma sa lupa, kaunlaran at “social safety 
net” habang nangangayupapa sa mga neokolonyal at 
“neoliberal” na dikta ng mga imperyalista, IMF, World 
Bank at WTO. Sang-ayon sa mabuting payo, maaaring 
palayain niya ang lahat ng bilanggong pulitikal, 
mangako ng hustisya at kabayaran sa mga 
biktima ng paglabag sa karapatang-tao, 
muling buhayin ang mga kasunduan sa 
negosasyong pangkapayapaan sa pagitan 
ng GRP at NDFP at ipagpatuloy ang 
naturang negosasyon. 

Dahil sa lubha ng krisis ng naghaharing 
sistema, ang bagong rehimen ay mapipilitang 
sumunod pang lalo sa mga dikta ng mga 
imperyalista at kasabay nito ay sikaping 
iwasan ang galit ng mamamayan sa 
pamamagitan ng ilang pabalat-bungang 
hakbang at mapanlinlang na taktika, na kung 
hindi niya gagawin ay magpapabilis sa kanyang 
pagkakahiwalay. Ang mismong krisis din ng naghaharing 
sistema ang magtutulak sa ligal na mga demokratikong 
pwersa na igiit ang mga repormang kapaki-pakinabang 
sa mamamayan, habang ang Partido at mga 
rebolusyonaryong masa ay nagpapatuloy sa pakikibaka 
para sa pambansang kalayaan at demokrasya sa 
pamamagitan ng matagalang digmang bayan. 

Ang patuloy na paglubha ng mga saligang problema 
ng mamamayan sa ilalim ng bagong rehimen at ang 
pagtindi ng panlipunan at pang-ekonomyang krisis ng 
naghaharing sistema ay magbubunga ng mas malalang 
krisis pampulitika. Kasimbilis ng paglalantad ng rehimen 
ng kanyang anti-mamamayan, antinasyunal at anti- 
demokratikong katangian, ang rebolusyonaryong 
paglaban ng mamamayan ay ligting at isang malawak na 
nagkakaisang prente ang tiyak na tatayo. 


Ang mga imperyalistang bangko, empresa at 
multilateral na ahensya sa pautang (IMF, World Bank, 
WTO atbp.) ay magpapatuloy magpataw ng mga 
kundisyong maglalagay sa kanilang papet sa alanganing 
pusisyon. Ang patuloy na lumalalang krisis ng 
pandaigdigang sistemang kapitalista ay lalong 
magpapalala sa krisis ng lokal na naghaharing sistema at 
magmimistulang inutil ang anumang pagtatangka ng 
bagong rehimen na magpalubag-loob, manlinlang o 
manakot sa mamamayan. 

Sa harap ng pagputok ng bula ng “bagong 
ekonomya” sa US, ang tunguhin sa resesyon ng buong 
pandaigdigang sistemang kapitalista ay higit na lalalim. 
Mangangahulugan ito ng pagliit ng pangangailangan sa 
mga imperyalistang bayan para sa mga hilaw na 
materyales at mala-manupakturang eksport mula sa 
Pilipinas at sa paghina ng kakayahan ng papet narehimen 
na bayaran ang dayuhang utang. Lalo lamang mababaon 
sa krisis ang bagong rehimen at sisindihan ang galit 


ma | ng mamamayan ng pangangayupapa nito sa dikta 


ng mga imperyalista at pagtatambol ng 
islogan ng “malayang pamilihan”. 
Kapag ang papet na rehimen ay 
muling malantad at mahiwalay dahil sa 
papalubhang krisis at paglaban ng 
mamamayan, ang mga imperyalista ay 
maghuhugas ng kamay sa anumang 
responsibilidad sa krisis at maaari pa ngang 
magtangkang agawin ang inisyatiba sa 
pagbatikos sa rehimen, kadalasan kaugnay ng 
burukratikong korupsyon. Subalit sa paglaban sa bawat 
rehimen, naitataas ng mamamayan ang rebolusyonaryong 
kamalayan, militansya at lakas laban sa dayuhang 
monopolyong kapitalismo, katutubong pyudalismo at 
burukratang kapitalismo. 

Ang Partido Komunista ng Pilipinas ay nakahanda 
sa ideolohiya, pulitika at organisasyon na harapin ang 
bagong naghaharing pangkatin sa pagtangan nito ng papel 
bilang kaaway ng mamamayan. Ang lakas na naipon ng 
mga rebolusyonaryong pwersa sa proseso ng paglaban 
sa buong naghaharing sistema at pagpapabagsak sa 
rehimeng US-Estrada ay magagamit laban sa bagong 
naghaharing rehimen. Ang krisis ng naglalahong 
naghaharing sistema ay hindi malulutas kundi lalo pang 
lalala. Patuloy nitong papaburan ang pagsusulong ng 
bagong demokratikong rebolusyon. H 

